KIRJALLINEN KYSYMYS E-2262/00

esittäjä(t): Brice Hortefeux (PPE-DE) komissiolle

(7. heinäkuuta 2000)

Aihe: Yhteisön liikennepolitiikka: kansainvälisen maantiekuljetuksen TIR-tunnuksella unionin alueella liikkuvat tavarat

Kesäkuun 19. päivänä 2000 ihmisten salakuljetus Euroopan unionissa maksoi 58 ihmisen hengen. Heidät löydettiin kuolleina rekan perävaunusta Doverin satamassa. Rikolliseen toimintaan käytetyssä rekassa oli kansainvälisen maantieliikenteen TIR-tunnus (transport international routier). Nämä ajoneuvot on suljettu tullin lyijysinetein, joihin kajoaminen on kielletty lain rikkomisen uhalla. Kun lasti on sinetöity, vain tulliviranomaiset voivat tehdä tarkastuksen, ja sen täytyy koskea järjestelmällisesi koko lastia. Tämä menettely ei rohkaise tarkastuksiin. Valvonnan vaikeuden vuoksi TIR-ajoneuvoista onkin tullut suosituimpia laittomassa maahanmuutossa käytettyjä kuljetusvälineitä. Sekä kuljetusyritysten omistajien että kuljettajien on mahdotonta valvoa TIR-tunnuksella kuljettamiaan lasteja, vaikka he joutuvatkin laittoman maahanmuuton maksumiehiksi (vangitut kuljettajat, takavarikoidut ajoneuvot, kadonneet tavarat jne.) Ottaen huomioon kansainvälisiä kuljetusalan yrittäjiä kiusaavat vitsaukset, kuten ihmisten salakuljetus, huumausaineiden laiton kauppa tai tavaroiden salakuljetus, TIR-kuljetukset vaikuttavat yhä huonommalta järjestelyltä.

1. Mihin kansainvälisiin toimiin Euroopan komissio voisi nopeasti ryhtyä parantaakseen TIR-tunnuksella merkityillä ajoneuvoilla kuljetettavien tavaroiden valvontaa?

2. Millaisia ratkaisuja Euroopan komissio ehdottaa parantaakseen EU:n halki TIR-tunnuksin kulkevien tavaroiden tullitarkastuksia?

3. Mitä komissio ehdottaa auttaakseen eurooppalaisia yrityksiä, jotka kuljettavat tavaraa TIR-tunnuksin?

Frederik Bolkesteinin komission puolesta antama vastaus

(8. syyskuuta 2000)

Komission saamien tietojen mukaan ajoneuvo, josta Doverissa löydettiin 58 ihmisen ruumiit, ei harjoittanut toimintaa tavaroiden kansainvälisten maantiekuljetusten TIR-menettelyn piirissä vaan oli osa yhteisön sisäisiä kuljetuksia.

Ajoneuvot, jotka kuljettavat tavaroita TIR-menettelyn mukaisesti, sinetöidään tullin toimesta, ja ne pitää rakentaa niin, ettei niihin voida lastata tai ottaa pois tavaroita sinettiä rikkomatta tai ilman, että siitä jää helposti havaittavia jälkiä. Jäsenvaltioiden tulliviranomaisten mukaan ei ole näyttöä siitä, että kyseiset säännöt pahentaisivat laittomaan siirtolaisuuteen liittyviä ongelmia. Niistä voi päinvastoin olla apua sekä maahanmuuttoviranomaisille ja liikenteenharjoittajille niiden tarkastaessa, ettei ajoneuvoissa ole laittomia siirtolaisia.

1. ja 2. Komissio on keskustellut laittoman siirtolaisuuden TIR-liikenteen harjoittajille aiheuttamista ongelmista jäsenvaltioiden kanssa ja kuljetuksia koskevia tulliasioita käsittelevässä Yhdistyneiden Kansakuntien Euroopan talouskomission työryhmässä, jonka tehtäväkenttään kuuluu TIR-yleissopimuksen soveltaminen kansainvälisellä tasolla. Joidenkin lähteiden mukaan laittoman siirtolaisuuden torjumiseksi toteutetut toimet olivat joissakin tapauksissa aiheuttaneet hankaluuksia TIR-liikenteen harjoittajille, mutta ei ollut näyttöä siitä, että TIR-säännöt olisivat osaltaan hankaloittaneet tilannetta. Todettiin, ettei TIR-menettelyn osalta ollut tarvetta ryhtyä toimiin. Näkökanta ei ole muuttunut, joten komissio ei tässä vaiheessa tee toimenpide-ehdotuksia TIR-menettelyn alaisten tavaroiden tullitarkastusten lisäämiseksi kansainvälisellä tasolla tai yhteisössä.

3. Edellä esitetyt seikat huomioon ottaen komissio ei voi myöskään tehdä TIR-menettelyä koskevia ehdotuksia liikenteenharjoittajien tilanteen helpottamiseksi. Se kuitenkin kehottaa liikenteenharjoittajia noudattamaan sinetöinnin osalta voimassa olevia TIR-sääntöjä. Jos liikenteenharjoittaja havaitsee sinetin olevan rikkoutunut, sen olisi otettava välittömästi yhteyttä tulliin tai muihin toimivaltaisiin viranomaisiin. Jos sinettien rikkominen katsotaan välttämättömäksi, se olisi tehtävä yksinomaan tullin tai muiden

viranomaisten läsnä ollessa lukuun ottamatta hätätapauksia, jolloin kuljettaja voi ryhtyä toimiin oma-aloitteisesti. Komissio katsoo, että tilanne ei paranisi sillä, että liikenteenharjoittajat valtuutettaisiin rikkomaan rutiininomaisesti tullin sinetit tarkistaakseen, ettei ajoneuvossa ole laittomia siirtolaisia.

Tässä vaiheessa komissio katsoo, että maanteitse tapahtuvan laittoman siirtolaisuuden ongelmia ei ratkaista TIR-menettelyä muuttamalla. Se kuitenkin jatkaa tilanteen seuraamista ja tekee tarvittaessa ehdotuksia asianmukaisten toimenpiteiden toteuttamiseksi yhteisössä tai kansainvälisellä tasolla.